Կառավարական նստավայրի գլխավոր մկնորս

**Կառավարական նստավայրի գլխավոր մկնորս** (),  կոչում, որը տրվում է այն կատվին, որը պաշտոնապես բնակվում է՝ Դաունինգ սթրիթ 10 հասցեում։ Կատուները, որոնք վարձվում էին որպես մկնորսներ բրիտանական կառավարության նստավայրում, այնտեղ ապրել են դեռևս 16-րդ դարից, սակայն նրանց մասին պաշտոնական գրառումները սկսվել են միայն 1929 թվականից։ «Գլխավոր մկնորս» կոչումը պաշտոնապես տրվել է միայն մեկ կատվի՝ Լարիին, որն այդ պաշտոնը զբաղեցնում է 2011 թվականից։

## Կոչումի պատմություն
Ռետրոսպեկտիվ կերպով կառավարական նստավայրի առաջին մկնորս կատու է համարվում կարդինալ Թոմաս Ուոլսիի տնային կենդանին, որը եղել է լորդ-կանցլեր Հենրի VIII թագավորի օրոք։ 2005 թվականի հունվարի 4-ին «Տեղեկատվության ազատության մասին» օրենքի ընդունումից հետո հրապարակվել են բոլոր գրառումները այն կատուների վերաբերյալ, որոնք երբևէ բնակվել են կառավարական նստավայրում։ Ամենահին նման գրառումը թվագրված է 1929 թվականի հունիսի 3-ին, երբ գանձապետարանի աշխատակից Ա. Բենհեմը թույլատրել է նստավայրի անձնակազմի ղեկավարին «օրվա ընթացքում ծախսել 1 փենս» կատվի խնամքի համար»։

1932 թվականի ապրիլին նպաստը բարձրացվել է՝ հասնելով մեկ շաբաթում 1 շիլլինգ 6 փենսի (այսինքն՝ 18 փենս), ինչը օրական մի փոքր ավելի էր, քան 2,57 փենսը։ 21-րդ դարի սկզբին մկնորս կատվի պահումը տարեկան արժեր շուրջ 100 ֆունտ ստեռլինգ։ Նստավայրում ապրող կատուները պարտադիր չէ, որ պատկանեն վարչապետին, իսկ գլխավոր մկնորսի լիազորությունների ժամկետը շատ հազվադեպ է համընկնում վարչապետի պաշտոնավարման ժամկետին։ Դաունինգ սթրիթում ամենաերկար ժամանակ բնակված կատուն եղել է Պիտեր III-ը, որը ծառայել է ավելի քան 16 տարի՝ հինգ տարբեր վարչապետների օրոք՝ Քլեմենթ Էթլի, Ուինսթոն Չերչիլ, Էնթոնի Իդեն, Հարոլդ Մակմիլան և Ալեքսանդր Դուգլաս-Հյում։

1997 թվականի նոյեմբերին Համֆրի կատվի՝ Դաունինգ սթրիթից հեռանալուց հետո, նստավայրում տասը տարի մկնորս կատու չի եղել։ 2007 թվականի սեպտեմբերի 11-ին նստավայր է տեղափոխվել նոր կատու՝ Սիբիլը։ Կատվի տերը այն ժամանակվա գանձապետարանի կանցլեր Ալիսթեր Դարլինգն էր, որը բնակվում էր Դաունինգ սթրիթ 10 հասցեում (այդ ժամանակ վարչապետ Գորդոն Բրաունը բնակվում էր հարևան շենքում՝ Դաունինգ սթրիթ 11-ում)։ 2009 թվականի հունվարին Սիբիլը լքել է նստավայրը, իսկ հուլիսի 27-ին սատկել է կարճատև հիվանդությունից հետո։

2011 թվականի հունվարին, երբ նստավայրում կատու չկար, շենքում հայտնվել էին առնետներ, որոնք, ըստ ITN-ի հաղորդման, «արդեն երկու անգամ վազել էին տան աստիճաններով հեռուստատեսային ռեպորտաժի ընթացքում»։

Այդ պահին վարչապետի մամուլի խոսնակը հայտարարել էր, որ անձնակազմը չունի կատու ներգրավելու ծրագիր՝ խնդիրը լուծելու նպատակով։ Սակայն արդեն հաջորդ օրը «Բի-Բի-Սի»-ն հայտնել էր, որ խոսնակը նշել է՝ անձնակազմի մեջ կան այնպիսիք, ովքեր աջակցում են կատու վարձելուն։ 2011 թվականի փետրվարի 14-ին հայտնի դարձավ, որ Դաունինգ սթրիթում առնետների խնդիրը լուծելու նպատակով այնտեղ բերվել է Լարի անունով կատուն։ *London Evening Standard* թերթը հաղորդել էր, որ մկնորս կատուն ընտրվել էր վարչապետ Դեյվիդ Քեմերոնի և նրա ընտանիքի կողմից՝ *Battersea Dogs & Cats Home* կենտրոնից։

Լարին այս պահի դրությամբ շարունակում է զբաղեցնել Գլխավոր մկնորսի պաշտոնը՝ դառնալով առաջին պաշտոնական մկնորս կատուն կառավարական նստավայրում։ «Կառավարական նստավայրի գլխավոր մկնորս» տերմինը մինչ այդ ոչ պաշտոնապես կապվում էր նաև Համֆրիի հետ՝ նրա նստավայրը լքելուց հետո։

## Գլխավոր մկնորս և լուսապսակի էֆեկտ
2004 թվականին Մանչեսթերի համալսարանի քաղաքականագետ Ռոբերտ Ֆորդը պատմել է *YouGov* ընկերության անցկացրած հարցման մասին, որը նվիրված էր Դաունինգ սթրիթի կատվի նկատմամբ տարբեր քաղաքական հայացքներ ունեցող մարդկանց արձագանքին։ Հարցման մասնակիցներին ցույց էին տալիս այն ժամանակվա գլխավոր մկնորս Համֆրիի լուսանկարը և պատմում նրա տիրոջ մասին, մի խմբին ասում էին, թե դա Մարգարետ Թետչեր (որն անդամակցում էր Պահպանողական կուսակցությանը) կատուն է, իսկ մյուս խմբին՝ որ նա Թոնի Բլերի (Լեյբորիստական կուսակցության անդամ) ընտանի կենդանին է։

Կատվի նկատմամբ համակրանքը բաժանվում էր կուսակցական պատկանելությամբ, պահպանողականներին կատուն ավելի շատ էր դուր գալիս, երբ ասում էին, որ նա Թետչերինն է, իսկ լեյբորիստներին՝ երբ ասում էին, որ նա Բլեերինն է։ Ռոբերտ Ֆորդը հանգել է այն եզրակացության, որ կուսակցական պատկանելությունը ձևավորում է քաղաքական գործչի նկատմամբ արձագանքը, նույնիսկ երբ խոսքը գնում է այդքան առօրեական բաների մասին, ինչպիսին է կատու պահելը։ Նման երևույթը հայտնի է որպես լուսապսակի էֆեկտ։

## Վերնագրի տեքստ

## Նշումներ

## Ծանոթագրություններ

Կատեգորիա:Անգլիայի քաղաքականություն
Կատեգորիա:Ընկերակից կենդանիներ
Կատեգորիա:Միացյալ Թագավորության քաղաքական պատմություն